Otra de les pates del nuesu programa va ser la participación ciudadana, o como a mí me presta dicir, la democracia participativa. Nesti Conceyu vivimos na edá de piedra nesta materia. El PSOE siempres lu entendió como daqué cafiante qu'enzanca la so acción de gobiernu o si no como daqué a usar y manipular como vimos va cuatro díes en relación col tren-tram. Nesi sentíu vemos como a pesar de tar gobernando dende va tantu tiempu, esti  ayuntamientu, apenes sí desenvolvió un modelu de participación y lo poco que se fixo nesta materia nun se-y da valor nin continuidá, llegando inclusive a refugar el modelu propuestu pola FEMP, na que'l nuesu Alcalde yera vocal, resultando que lo que yera bonu pa tolos conceyos d'España, yera malu y perxudicial pa Samartín.